– – – – – – – – – – – – – – – – – – – Dyt sin de punte, de wy ju nicht to vollen ghescryven konen, wat overdaet unde ghebrekes darin ghevallen is. Vort so wet, leven vrunde, dat de boden ghekomen sin, de se hadden in Zweden, unde her Turd hevet bekant al des gudes, dat den Russen ghenomen is tor see wert, dat hebbe he nemen laten umme sines neven willen, den he dar ghesant hadde vor bode, den se ghehouwen unde berovet hebben; dat hebben ghedaen des hertoghen lude, darumme hebbe he dat gud nemen laten unde wylles noch mer nemen laten, war he mach. Dyt antworde is dus ghevallen vor den heren, men in den ghemenen dinghe is et aldus up antwordet, dat de boden her Turde hadden ghevraghet dat gud, dat se vorloren unde ghenomen wart, of dat tor Narwe were; do hadde her Turde ghezecht: wisten se et dar, warumme dat se es em vragheden, dat se dan dar toghen unde vorderent. Dyt hevet de hertoghe darumme laten zeyen, umme de mente de bat to vornoghen unde de bat wederworde to hebben teghen den mester unde teghen de stede, wen et dar tokometh. – – – – – – – – – – – – – – – – – – – Ghescreven int jar [140]9, des dinschedaghes to pinxten, to Nouwerden. By uns olderlude, wysten unde ghemene kopman nu tor tyd. Adress: Erbaren heren bormeysteren unde raetmanne der staet Revel kome desse bref met werdycheyd, detur.